La guanyadora de dos Goya, ‘Robot Dreams’ i ‘Dune: Parte II’, pròxims pel·lícules que arriben al cinema Tívoli
2025-07-24

El cinema Tívoli seguix endavant amb la cartellera de març, amb la particularitat que el cap de setmana faller, del 15 al 17 de març, no hi haurà programació de cinema i que, a partir del 22 de març, el Tívoli presentarà la programació per a la Setmana Santa. De moment, el cap de setmana del 8 al 10 de març, el Tívoli oferix al públic dos bons reclams: la pel·lícula espanyola d’animació, guanyadora de dos Goya, Robot Dreams, i la esperadísima Dune: Parte II.

El cinema de Burjassot ha decidit reposar Robot Dreams el mateix cap de setmana que el film de Pablo Berger pot alçar-se com la guanyadora d’un Oscar de Hollywood al millor llargmetratge d’animació. Per a saber-ho, caldrà esperar a la matinada de l’11 de març, però el que sí que és segur és que els espectadors i espectadores de Burjassot tornaran a poder gaudir d’esta pel·lícula, mereixedora del Goya a la millor pel·lícula d’animació i del Goya al millor guió adaptat. Concretament, la pel·lícula es projectarà en quatre sessions: el divendres 8, a les 19.30 h; el dissabte 9, a les 17 h, i el diumenge 10 de març, a les 16.30 h. Basada en la popular novel·la gràfica de Sara Varon, la cinta conta la història de Dog, un gos solitari que viu a Manhattan. Un dia, Dog decidix construir-se un robot, perquè siga amic. La seua amistat creix, fins a fer-se inseparables, al ritme del Nova York dels 80. Però una nit d’estiu, Dog, amb gran pena, es veu obligat a abandonar al robot a la platja.

Dog i el seu amic el robot compartiran protagonisme en el Tívoli amb una esperada estrena. Es tracta de Dune: Parte II, que arriba a la sala fosca de Burjassot en quatre sessions: el divendres 8, a les 22.30 h; el dissabte 9, a les 19.15 h i a les 22.30 h i el diumenge 10, a les 19.30 h. Timothée Chalamet i Zendaya protagonitzen esta anhelada seqüela amb l’èpic retorn a Arrakis del cineasta Denis Villeneuve. Quant a la trama d’esta superproducció de fantasia i ciència-ficció, basada en la novel·la de Frank Herbert, el jove Paul Atreides, després dels successos ocorreguts en la primera part, s’uneix a la tribu dels Fremen i comença un viatge espiritual i marcial per a convertir-se en messies, mentres intenta evitar l’horrible però inevitable futur que ha presenciat: una Guerra Santa en el seu nom, que s’estén per tot l’univers conegut.

Les entrades per a gaudir de les millors estrenes al cinema Tívoli de Burjassot tenen un preu de 4 euros, i es poden adquirir telemàticament, en la web del cinema Tívoli o, en la pròpia taquilla, des de mitja hora abans de l’inici de cada projecció.